इंदौर में पटाखा फैक्टरी में भीषण आग, छह की मौत  
इंदौर के कमलानगर इलाके की पटाखा फैक्टरी में विस्फोट के बाद लगी भीषण आग में छह लोगों की मौत हो गई, जबकि 10 से ज्यादा लोग घायल हैं।
इंदौर के कमलानगर इलाके की पटाखा फैक्टरी में गुरुवार को विस्फोट के बाद लगी भीषण आग में छह लोगों की मौत हो गई, जबकि 10 से ज्यादा लोग घायल हैं। इनमें से तीन की हालत गंभीर बनी हुई है।  राउ थाना क्षेत्र में स्थित कमलानगर में चलने वाली पटाखा फैक्टरी में गुरुवार की दोपहर जोरदार विस्फोट हुआ तथा उसके बाद भीषण आग लग गई। इस हादसे में छह लोगों की झुलसकर मौत हो गई है। यह विस्फोट इतना जबरदस्त था कि शवों के अंग कई मीटर दूर मिले हैं। मरने वालों की संख्या बढ़ने की भी आशंका जताई जा रही है।  इस विस्फोट में घायलों को एमवाय अस्पताल में उपचार के लिए भेजा गया है। जिस मकान में यह विस्फोट हुआ है, उसका बहुत बड़ा हिस्सा क्षतिग्रस्त हो गया है, वहीं आसपास के कई मकानों को नुकसान पहुंचा है। विस्फोट की आवाज कई किलोमीटर तक सुनाई दी। विस्फोट के कारणों का पता नहीं चल पाया है।